[pic] | EUROPA-KOMMISSIONEN |

Bruxelles, den 19.10.2010

KOM(2010) 582 endelig

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2010/014 SI/Mura, Slovenien)

BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for anvendelse af Den Europæiske Fond for Tilpasning til Globaliseringen (EGF) gennem en fleksibilitetsmekanisme med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 28. april 2010 indsendte Slovenien ansøgning EGF/2010/014 SI/Mura om økonomisk EGF-støtte, som følge af afskedigelser i virksomheden, Mura, European Fashion Design, Proizvodjna oblačil, d.d. (herefter kaldet "Mura"), i Slovenien.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte efter denne forordning er opfyldt.

RESUMÉ AF ANSØGNINGEN OG ANALYSE

Nøgledata: |

EGF-referencenummer | EGF/2010/014 |

Medlemsstat | Slovenien |

Artikel 2 | litra a) |

Primær virksomhed | Mura |

Leverandører og producenter i efterfølgende produktionsled | 0 |

Referenceperiode | 21.10.2009 – 20.2.2010 |

Startdato for de individualiserede tilbud | 26.10.2009 |

Ansøgningsdato | 28.4.2010 |

Afskedigelser i referenceperioden | 2 554 |

Afskedigelser før og efter referenceperioden | 0 |

Støtteberettigede afskedigelser i alt | 2 554 |

Afskedigede arbejdstagere, der er tiltænkt støtte | 2 554 |

Omkostninger vedrørende de individualiserede tilbud (EUR) | 3 325 370 |

EGF-implementeringsomkostninger i EUR[3] | 133 000 |

EGF-implementeringsomkostninger i procent | 3,8 |

Samlet budget i EUR | 3 458 370 |

EGF-støtte (65 %) i EUR | 2 247 940 |

1. Ansøgningen blev forelagt Kommissionen den 28. april 2010 og suppleret med yderligere oplysninger i tiden frem til den 24. juni 2010.

2. Ansøgningen opfylder Globaliseringsfondens særlige inverventionskriterier i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhængen mellem afskedigelserne og de gennemgribende strukturelle ændringer i verdenshandelsmønstrene som følge af globaliseringen eller den internationale finansielle og økonomiske krise

3. For at fastslå, at der var en forbindelse mellem afskedigelserne og den internationale finansielle og økonomiske krise, anfører Slovenien, at efter tekstilindustriens opmuntrende præstation i EU-27 i 2007 skete der et alvorligt prisfald i 2008 som følge af den økonomiske og finansielle krise. De vanskeligheder, som nogle af slutbrugerne i tekstilsektoren stod over for (f.eks. bygge- og anlægsindustrien, bilindustrien og boligsektoren), var sammen med de stigende produktionsomkostninger skadelige for tekstilsektoren. De slovenske myndigheder nævner Eurostat-statistikkerne, hvoraf det fremgår, at produktionen i det første kvartal af 2009 faldt med 23 % i tekstilindustrien og med 14 % i beklædningsindustrien sammenlignet med samme periode i 2008. Dette fald i efterspørgslen blev følt direkte i Slovenien: Der gik 4 297 arbejdspladser tabt inden for fremstillingen af beklædningsartikler mellem juni 2008 og december 2009, hvilket udgjorde 46 % af alle de job, der fandtes i juni 2008 i denne sektor. På samme måde gik der 2 030 arbejdspladser tabt i fremstillingen af tekstiler i samme periode, hvilket udgjorde 27 % af alle de arbejdspladser, der fandtes i denne sektor i juni 2008.

Dokumentation for antallet af afskedigelser og opfyldelse af kriterierne i artikel 2, litra a)

4. Slovenien indgav ansøgningen med henvisning til interventionskriterierne i artikel 2, litra a), i forordning (EF) nr. 1927/2006, som forudsætter mindst 500 afskedigelser over en periode på fire måneder i en virksomhed i en medlemsstat, inklusive afskedigelser hos leverandører og producenter i efterfølgende produktionsled.

5. Der er ifølge ansøgningen 2 554 afskedigelser i en enkelt virksomhed – Mura – i referenceperioden på fire måneder fra den 21. oktober 2009 til den 20. februar 2010. Alle afskedigelser blev beregnet i henhold til artikel 2, stk. 2, andet led, i forordning (EF) nr. 1927/2006.

Redegørelse for afskedigelsernes uforudseelighed

6. De slovenske myndigheder fremfører, at ved at tilpasse sig til den nye struktur, som virksomhedens kunder forlanger, f.eks. produktion af små serier, fleksibilitet, princippet om "lige i rette tid" osv.) er det lykkedes Mura i de seneste år at sikre kontrakterne med de forretningspartnere, f.eks. Hugo Boss, Escada, René Lezard, Strellson og Windsor, som er særligt krævende og indebærer produktion af meget høj kvalitet. Merværdien pr. arbejdstager er siden 2003, da Mura gennemgik en omfattende omstrukturering, steget med 21 % og produktiviteten med 23 %. Det var ikke muligt at forudse opsigelsen for nylig af kontrakter indgået med en række af Muras store kunder (Hugo Boss, Escada og René Lezard). Ordrenedgangen som følge af den økonomiske og finansielle krise var endnu en uforudseelig faktor.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

7. Ansøgningen vedrører i alt 2 554 afskedigelser i en enkelt virksomhed Mura, som alle er tiltænkt støtte.

8. De arbejdstagere, der tiltænkes støtte, fordeler sig som følger:

Kategori | Antal | Procent |

Mænd | 552 | 21,6 |

Kvinder | 2 002 | 78,4 |

EU-borgere | 2 554 | 100,0 |

Ikke-EU-borgere | 0 | 0 |

15-24-årige | 1 | > 0 |

25-54-årige | 2 455 | 96,1 |

55-64-årige | 98 | 3,9 |

Der er 583 arbejdstagere[4] (22,8 %) med langvarige sundhedsproblemer eller handicap, som er medtaget i ovennævnte kategorier.

9. Fordelingen på faggrupper er følgende:

Kategori | Antal | Procent |

Fabrikanter af beklædningsartikler | 1 077 | 42,2 |

Tekstilarbejdere | 70 | 2,7 |

Forhandlere | 43 | 1,7 |

Økonomier o. lign. | 37 | 1,4 |

Montører og VVS-installatører | 29 | 1,1 |

Kontorpersonale | 20 | 0,8 |

Metalforarbejdere | 20 | 0,8 |

Andet[5] | 156 | 6,1 |

Ikke oplyst | 1 102 | 43,1 |

10. Dertil kommer, at de slovenske myndigheder også har udarbejdet følgende opdeling af arbejdstagere efter uddannelsesniveau.

Kategori | Antal | Procent |

Omfatter ikke grundskoleundervisning | 1 114 | 43,6 |

Grundskoleundervisning og undervisning på første sekundærtrin | 237 | 9,3 |

Erhvervsorienteret uddannelse på højere sekundærtrin | 16 | 0,6 |

Teknisk uddannelse på højere sekundærtrin | 797 | 31,2 |

Almen uddannelse på gymnasier, studenterkurser o.l. | 319 | 12,5 |

Erhvervsorienterede uddannelser | 35 | 1,4 |

Universitetsuddannelse | 30 | 1,2 |

Doktorgrad eller mastergrad | 1 | - |

Ikke oplyst | 5 | 0,2 |

11. I overensstemmelse med artikel 7 i forordning (EF) nr. 1927/2006 har Slovenien bekræftet, at man i Globaliseringsfondens forskellige gennemførelsesfaser, især med hensyn til adgang til den, har ført og fortsat vil føre en politik for ligestilling mellem mænd og kvinder og en politik for ikke-forskelsbehandling.

Beskrivelse af det pågældende geografiske område og dets relevante myndigheder og andre interessenter

12. Det geografiske område, der hovedsageligt er berørt af afskedigelserne, er NUTS III-området Pomurje (SI011). Denne region har 26 kommuner, som er delt op i fire administrative enheder.

13. De ansvarlige myndigheder er ministeriet for beskæftigelse, familie og sociale anliggender, den slovenske arbejdsformidling og dens regionalkontor i Murska Sobota samt 26 kommuner i regionen. Andre interessenter omfatter fagforeningen for Mura-koncernen, arbejdsmarkedsfonden for Prekmurje og den regionale fond for Pomurje, kammeret for håndværk og småindustri i Slovenien, det slovenske industri- og handelskammer samt centret for socialt arbejde i Murska Sobota.

Afskedigelsernes forventede virkning på beskæftigelsessituationen på lokalt, regionalt og nationalt plan

14. De slovenske myndigheder fremfører, at den beskæftigelse, som Mura genererede, var af stor betydning for regionen Pomurje, som økonomisk set var bagud i forhold til det slovenske gennemsnit. Som følge af den finansielle og økonomiske krise forværredes situationen betydeligt. I 2008 var den gennemsnitlige indtægt pr. arbejdstager i Pomurje sammenlignet med det slovenske gennemsnit 33 % lavere, merværdien pr. arbejdstager var 30 % lavere og lønnen pr. arbejdstager i en virksomhed 20 % lavere.

15. I begyndelsen af 2008 havde Mura 3 135 arbejdstagere. Det udgjorde mere end 7 % af de beskæftigede i området Pomurje. Ud over Mura gik et andet stort selskab, Pomurka, i regionen Pomurje konkurs. Følgelig vil afskedigelserne i Mura have en betydelig indflydelse på den lokale og regionale beskæftigelse.

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

16. Der foreslås følgende typer foranstaltninger, som tilsammen udgør en samordnet pakke af individualiserede tilbud, der har til formål at sikre reintegrationen af arbejdstagerne på arbejdsmarkedet.

17. Støtte til jobsøgning (workshop 2009) : Det omfatter to workshopper, en på 15 timer og en på 6 timer, som gennemføres i grupper på 15 deltagere. Workshopperne har til formål at oplyse afskedigede arbejdstagere om deres rettigheder og arbejdstagerne om deres forpligtelser, udarbejde karriereudviklingsplaner og bistå afskedigede arbejdstagere med at erhverve kommunikationsfærdigheder og andre teknikker, som er nyttige, når man søger nyt job.

18. Støtte til jobsøgning (workshop I/2010) : Denne workshop, som varer otte timer og gennemføres i grupper på 10 til 15 deltagere, har til formål at præsentere arbejdsmarkedets muligheder og krav for de afskedigede arbejdstagere og lære dem færdigheder i forbindelse med jobinterview og, hvordan man klarer nederlag.

19. Efteruddannelse og omskoling (workshop II) : Det omfatter en workshop, der har til formål yderligere at definere den afskedigede arbejdstagers personlige beskæftigelsesmål og sikre dennes aktive inddragelse i aktive beskæftigelsesforanstaltninger. Det omfatter en kombination af gruppearbejde, arbejde med specialister fra forskellige områder og individuel vejledning. Den samlede varighed af denne foranstaltning er på otte måneder.

20. Jobklub : Det omfatter en kombination af en to-ugers uddannelses efterfulgt af to og en halv måneds aktiv jobsøgning med støtte fra en mentor. Denne foranstaltning retter sig mod afskedigede arbejdstagere med et klart defineret beskæftigelsesmål.

21. Erhvervsvejledning (infosteder) : Formålet med infostederne er at nå ud til de afskedigede arbejdstagere, som har svært ved selv at vurdere, hvilke workshopper der kan give oplysning om efteruddannelse og arbejdsmarkedsmuligheder. Infostederne vil blive etableret på alle offentlige steder i alle 27 kommuner i regionerne Prekmurje og Pomurje.

22. Samarbejde med arbejdsgiverne : Det omfatter indkredsningen af beskæftigelsesmuligheder og arbejdsgiverbehov og har til formål at tilskynde arbejdsgiverne til at ansætte nye arbejdstagere. Formålet er også at henvise egnede kandidater blandt de afskedigede arbejdstagere til potentielle nye arbejdsgivere.

23. Iværksætterkurser: Det omfatter en udstilling af en uges varighed kaldet "Beskæftigelsesdage", hvor arbejdsgivere præsenterer deres virksomheder og muliggør direkte kontakt mellem udbud af og efterspørgsel efter arbejdskraft.

24. Motivationsworkshopper : Disse workshopper, der er sammensat af to 7-timers moduler, og som gennemføres i grupper på 10-15 deltagere, har til formål at ændre opfattelsen hos en udvalgt målgruppe for at tilskynde deltagerne til aktivt at søge nye beskæftigelsesmuligheder. Disse workshopper er målrettet mod de mindst motiverede arbejdstagere med mindre sundhedsproblemer.

25. Neurolingvistiske workshopper : Det omfatter workshopper med en varighed på 18 timer, som gennemføres i grupper på 10 til 15 deltagere og har til formål at motivere de mindst motiverede af de afskedigede arbejdstagere til at lære og tilegne sig nye færdigheder. Workshopperne består af individuelle og gruppeorienterede øvelser, herunder en række casestudier, og sigter mod at overføre nyligt tilegnede færdigheder effektivt til praksis.

26. Hjælp til start af egen virksomhed: Det omfatter tilskud til beskæftigelse i egen nystartet virksomhed og kræver en uafbrudt beskæftigelsesperiode på mindst et år.

27. Uddannelse på arbejdspladsen : Det vedrører udviklingen af nye færdigheder og viden gennem uddannelse på arbejdspladsen, som svarer til det uddannelsesniveau som de afskedigede arbejdstagere, der deltager i denne foranstaltning, har.

28. De EGF-implementeringsomkostninger, som er medtaget i ansøgningen i overensstemmelse med artikel 3 i forordning (EF) nr. 1927/2006, dækker forvaltning, oplysning, reklame og kontrolaktiviteter.

29. De individualiserede tilbud, der forelægges af de slovenske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De slovenske myndigheder anslår de samlede omkostninger til disse tilbud til 3 325 370 EUR og EGF-implementeringsomkostningerne til 133 000 EUR (3,8 % af det samlede beløb). Der anmodes om EGF-støtte på i alt 2 247 940 EUR (65 % af de samlede omkostninger).

Foranstaltninger | Anslået antal arbejds-tagere, som er tiltænkt støtte | Anslåede omkostninger pr. arbejdstager, som er tiltænkt støtte (i EUR) | Samlede omkostninger i EUR (EGF og national medfinansiering) |

Individualiserede tilbud (artikel 3, stk. 1, i forordning (EF) nr. 1027/2006) |

Støtte til jobsøgning (2009) | 1 932 | 60 | 115 920 |

Støtte til jobsøgning (workshop I/2010) | 1 500 | 300 | 450 000 |

Efteruddannelse og omskoling (workshop II) | 750 | 1 000 | 750 000 |

Jobklub | 400 | 183 | 73 200 |

Erhvervsvejledning (infosteder) | 200 | 200 | 40 000 |

Samarbejde med arbejdsgiverne | 1 000 | 125 | 125 000 |

Iværksætterkurser | 1 000 | 140 | 140 000 |

Motivationsworkshopper | 250 | 205 | 51 250 |

Neurolingvistiske workshopper | 250 | 160 | 40 000 |

Hjælp til start af egen virksomhed | 200 | 4 500 | 900 000 |

Uddannelse på arbejdspladsen | 400 | 1 600 | 640 000 |

Subtotal - individualiserede tilbud | 3 325 370 |

EGF-implementeringsomkostninger (artikel 3, stk. 3, i forordning (EF) nr. 1927/2006) |

Forvaltning | 20 000 |

Oplysning og reklame | 20 000 |

Kontrolaktiviteter | 93 000 |

Subtotal - EGF-implementeringsomkostninger | 133 000 |

Samlede anslåede omkostninger | 3 458 370 |

EGF-støtte (65 % af de samlede omkostninger) | 2 247 940 |

30. Slovenien bekræfter, at de ovennævnte foranstaltninger er supplerende i forhold til de tiltag, som er finansieret af strukturfondene, især de følgende ESF-programmer: Fremme af beskæftigelse for langtidsledige, uddannelse med henblik på bedre beskæftigelsesegnethed, institutionel uddannelse og forberedelse til evaluerings- og tildelingsprocedurer for faglige kvalifikationer på nationalt plan. De slovenske myndigheder har anført, at de vil være særligt opmærksomme, når de udfører administrativ kontrol, med hensyn til at sikre, at de EGF-finansierede tiltag ikke også støttes af andre af Fællesskabets finansielle instrumenter.

Dato/datoerne for iværksættelse eller planlagt iværksættelse af individualiserede tilbud til de berørte arbejdstagere

31. Den 26. oktober 2009 iværksatte Slovenien de individualiserede tilbud i den samordnede pakke, som Globaliseringsfonden anmodes om at medfinansiere, for de berørte arbejdstagere. Denne dato markerer således begyndelsen af støtteberettigelsesperioden for enhver EGF-støtte.

Procedurer for høring af arbejdsmarkedets parter

32. De slovenske myndigheder anfører, at Mura underrettede fagforeningerne om de kollektive afskedigelser i henhold til loven om beskæftigelsesforhold og indsendte en meddelelse om kollektive afskedigelser til arbejdsformidlingen i Slovenien. De slovenske myndigheder fremfører ydermere, at de foreslåede individualiserede tilbud er resultatet af de erfaringer, som er høstet hos ministeriet og arbejdsformidlingen, som beskæftiger sig med afskedigede arbejdstagere, og at de derfor ikke aktivt involverede fagforeningerne i forberedelsen af de foreslåede aktiviteter. Imidlertid har fagforeningen i Mura-koncernen været inddraget i konkursproceduren fra starten. Den har bistået med udarbejdelsen af lister over afskedigede arbejdstagere og med tilrettelæggelsen af den sociale bistand til arbejdstagerne.

33. De slovenske myndigheder har bekræftet, at kravene i den nationale lovgivning og EU-lovgivningen vedrørende kollektiv afskedigelse er overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

34. Med hensyn til de kriterier, der er fastsat i artikel 6 i forordning (EF) nr. 1927/2006, kunne de slovenske myndigheder i deres ansøgning:

35. bekræfte, at det finansielle bidrag fra Globaliseringsfonden ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

36. dokumentere, at de påtænkte foranstaltninger er støtte til de enkelte arbejdstagere og ikke skal tjene til omlægning af virksomheder eller sektorer

37. bekræfte, at de ovennævnte støtteberettigede foranstaltninger ikke får støtte fra andre af Fællesskabets finansielle instrumenter.

Forvaltnings- og kontrolsystemer

38. Slovenien har meddelt Kommissionen, at den finansielle støtte ikke vil blive forvaltet og kontrolleret af de samme organer, som forvalter og kontrollerer Den Europæiske Socialfond (ESF) i Slovenien. Ministeriet for beskæftigelse, familie og sociale anliggender fungerer som mellemled i ESF-systemet. I ESF-systemet vil forskellige afdelinger inden for arbejdsmarkeds- og beskæftigelsesdirektoratet under ministeriet for beskæftigelse, familie og sociale anliggender imidlertid påtage sig rollen som forvaltnings- og kontrolmyndighed. Arbejdsformidlingen i Slovenien er støttemodtager under ESF-ordningen, men fungerer i EGF-systemet som mellemled.

Finansiering

39. På grundlag af ansøgningen fra Slovenien beløber den foreslåede EGF-støtte til den samordnede pakke af individualiserede tilbud sig til 2 247 940 EUR, hvilket svarer til 65 % af de samlede omkostninger. Kommissionens foreslåede tildelinger fra fonden er baseret på oplysninger fra Slovenien.

40. Under hensyn til den maksimale EGF-støtte, som er fastsat i artikel 10, stk. 1, i forordning (EF) nr. 1927/2006, og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under den finansielle rammes udgiftsområde 1a.

41. Med det foreslåede støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

42. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

43. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2010, jf. punkt 28 i den interinstitutionelle aftale af 17. maj 2006.

Kilde til betalingsbevillinger

44. Det kan på det nuværende gennemførelsesstade forventes, at de betalingsbevillinger, der er tilgængelige i 2010 under budgetpost 01.0404 "Rammeprogram for konkurrenceevne og innovation – Iværksætter- og innovationsprogrammet", ikke vil blive fuldstændigt anvendt i år.

45. Budgetposten omfatter udgifter til gennemførelse af det finansielle redskab i dette program, hvis hovedformål er at lette adgangen for de små og mellemstore virksomheder til finansiering. Der er en vis periodemæssig forskydning mellem overførslerne til de forvaltningskonti, der administreres af Den Europæiske Investeringsfond, og udbetalingen til støttemodtagerne. Finanskrisen har haft betydelige konsekvenser for prognoserne for så vidt angår udbetalingerne for 2010. For således at undgå for store saldi på forvaltningskontiene er metoden for beregning af betalingsbevillinger blevet revideret under hensyntagen til de forventede udbetalinger. Beløbet på 2 247 940 EUR kan derfor stilles til rådighed til overførsel.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2010/014 SI/Mura, Slovenien)

EUROPA-PARLAMENTET OG RÅDET FOR DEN EUROPÆISKE UNION HAR –

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[6], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[7], særlig artikel 12, stk. 3,

under henvisning til forslag fra Europa-Kommissionen[8] og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene på grund af globaliseringen, og at hjælpe dem med at vende tilbage til arbejdsmarkedet.

(2) Globaliseringsfondens anvendelsesområdet blev udvidet for ansøgninger indgivet fra den 1. maj 2009, således at det også omfatter støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende Globaliseringsfonden inden for et årligt loft på 500 mio. EUR.

(4) Slovenien indgav den 28. april 2010 en ansøgning om anvendelse af Globaliseringsfonden i forbindelse med afskedigelser i virksomheden Mura og supplerede den med yderligere oplysninger frem til den 24. juni 2010. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 2 247 940 EUR.

(5) Der bør derfor som følge af Sloveniens ansøgning ydes støtte fra Globaliseringsfonden —

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2010 stilles der et beløb til rådighed fra Den Europæiske Fond for Tilpasning til Globaliseringen på 2 247 940 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende .

Udfærdiget i […], den […].

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] I overensstemmelse med artikel 3, stk. 3, i forordning (EF) nr. 1927/2006.

[4] Denne ret høje andel skyldes det forhold, at en af virksomhederne i Mura-koncernen havde en politik om at ansætte personer med handicap.

[5] Omfatter en lang række mindre kategorier, som f.eks. kemikere, elektrikere, planteproducenter osv.

[6] EUT C 139 af 14.6.2006, s. 1.

[7] EUT L 406 af 30.12.2006, s. 1.

[8] EUT C […], […], s. […].